**A Magyar Polgármesterek X. Világtalálkozójának Zárónyilatkozata**

**Gödöllő, 2014. június 29.**

A résztvevő polgármesterek

* megállapítják, hogy az eddig lebonyolított tíz világtalálkozó a magyar polgármesterek legjelentősebb fórumává vált, meghatározó szerepet játszik a magyar-magyar kapcsolatok szélesítésében, a határon túli és anyaországi magyar szakmai és testvérvárosi kapcsolatok kialakításában és bővítésében,
* hangsúlyozzák, hogy a magyar kistelepülési rendszer érték, a magyar kulturális örökség része, ezért mindent meg kell tenni fennmaradásáért,
* megállapítják, hogy a magyar önkormányzati rendszer átalakítása csökkenti az önkormányzatok önállóságát, a korábbi szándékoktól eltérően megvalósított, nem teljes körű feladatfinanszírozási rendszer, elsősorban a kistelepüléseknél, finanszírozási nehézséget és működési bizonytalanságot okoz,
* sajnálattal állapítják meg, hogy az önkormányzati törvény 2014-től hatályba lépő szabályai nagymértékben csökkentik a kistelepülési polgármesterek egzisztenciális biztonságát, aminek következtében félő, hogy egyre kevesebb lesz a polgármesteri feladat ellátására alkalmas jelentkező ezeken a településeken,
* kérik a kormányt, hogy az elmúlt másfél év tapasztalatai alapján kerüljön felülvizsgálatra az önkormányzati hivatali létszám meghatározása a speciális körülmények figyelembevételével,
* megállapítják, hogy az iskolák államosítása során nem sikerült eredeti szándékokat megvalósítani, a jelenlegi rendszer átalakításra szorul,
* kérik a kormányt, hogy a kötelező önkormányzati feladatkörbe tartozó közüzemi közszolgáltatások - víz, csatorna, hulladékgazdálkodás, temetkezés, kéményseprés - rendszerének átalakításánál a helyi önkormányzati felelősség mellett jelenjenek meg a reális gazdaságossági és fenntarthatósági szempontok is, különös tekintettel a száz százalékos tulajdonú önkormányzati cégekre,
* megállapítják, hogy az önkormányzati adósság konszolidáció jótékony hatása "levegőhöz" juttatta az önkormányzatokat, egyrészt megmentette a településeket a csődhelyzettől és a további eladósodástól, másrészt jó lehetőséget teremt a további fejlesztésekre,
* örömmel üdvözlik, hogy a kormány döntött arról, hogy a konszolidációban nem érintett településeket kompenzálja,
* sajnálattal állapítják meg, hogy nincs érdemi érdekegyeztetés a kormány és az önkormányzatok között, kérik a kormányt, hogy tekintse partnernek az önkormányzatokat és adjon érdemi egyeztetéshez több jogosítványt az Önkormányzatok Nemzeti Együttműködési Tanácsának,
* örömmel üdvözlik az önkormányzati szövetségek formálódó szorosabb együttműködését és szorgalmazza mielőbbi szervezeti formájának a kialakítását,
* üdvözlik és fontosnak tartják a V4 országok önkormányzati szintű együttműködését javasolják, hogy az aktuális elnökséget bonyolító országban évente egy magas szintű önkormányzati találkozó kerüljön megszervezésre az érintett országok önkormányzati szövetségeinek aktív közreműködésével,
* üdvözlik és fontosnak tartják a kárpát-medencei önkormányzatok széleskörű folyamatos együttműködését, felkérik a Magyar Önkormányzatok Szövetségét, hogy a határon túli magyar szervezetekkel dolgozzák ki az együttműködés lehetséges formáját,
* fontosnak tartják az Európai Unió Régiók Bizottsága és az Európa Tanács munkájának figyelemmel kísérését különös tekintettel a szubszidiaritás és a többszintű kormányzás elvének érvényesülésére.

Dr. Gémesi Görgy

Elnök